title: Odluka Vijeća (EU) 2015/1523 od 14. rujna 2015. o uvođenju privremenih mjera u području međunarodne zaštite u korist Italije i Grčke

text:
               15.9.2015

               HR

               Službeni list Europske unije

               L 239/146

         ODLUKA VIJEĆA (EU) 2015/1523
   od 14. rujna 2015.
   o uvođenju privremenih mjera u području međunarodne zaštite u korist Italije i Grčke
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 78. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta,
   budući da:

               (1)

               U skladu s člankom 78. stavkom 3. Ugovora o funkcioniranju Europske unije („UFEU”), u slučaju da se jedna ili više država članica nađe u hitnoj situaciji zbog iznenadnog priljeva državljana trećih zemalja, Vijeće, na prijedlog Komisije i nakon savjetovanja s Europskim parlamentom, može donijeti privremene mjere u korist dotične države članice ili dotičnih država članica.

               (2)

               U skladu s člankom 80. UFEU-a, politike Unije u području graničnih kontrola, azila i imigracija te njihova provedba trebaju se uređivati načelom solidarnosti i pravedne podjele odgovornosti među državama članica, a akti Unije doneseni u tom području trebaju sadržavati odgovarajuće mjere za primjenu tog načela.

               (3)

               Nedavna krizna situacija u Sredozemlju potaknula je institucije Unije da odmah priznaju postojanje izvanrednih migracijskih tokova u toj regiji i poduzmu konkretne mjere solidarnosti u korist najizloženijih država članica. Konkretno, na zajedničkom sastanku ministara vanjskih i unutarnjih poslova 20. travnja 2015. Komisija je predstavila plan od deset točaka koji sadrži izravne mjere koje treba poduzeti kao odgovor na tu krizu, među ostalim i obvezu razmatranja mogućnosti mehanizma hitnog premještanja.

               (4)

               Na svojem sastanku 23. travnja 2015. Europsko vijeće odlučilo je, među ostalim, ojačati unutarnju solidarnost i odgovornost, a posebno se obvezalo povećati hitnu pomoć najizloženijim državama članicama i razmotriti mogućnosti organizacije hitnog premještanja među državama članicama na dobrovoljnoj osnovi te rasporediti timove Europskog potpornog ureda za azil (EASO) u najizloženije države članice s ciljem zajedničke obrade zahtjeva za međunarodnu zaštitu, uključujući registraciju i uzimanje otisaka prstiju.

               (5)

               U rezoluciji od 28. travnja 2015. Europski parlament ponovno je naglasio potrebu da Unija svoj odgovor na nedavne tragedije na Sredozemlju temelji na solidarnosti i pravednoj podjeli odgovornosti te pojača napore u tom području naspram onih država članica koje prihvaćaju najveći broj izbjeglica i podnositelja zahtjeva za međunarodnu zaštitu, u apsolutnom ili relativnom smislu.

               (6)

               Europsko vijeće je na sastanku 25. i 26. lipnja 2015., među ostalim, odlučilo da bi se napredak trebao usporedno postići u pogledu triju ključnih dimenzija: premještanja/ponovnog naseljavanja, vraćanja/ponovnog prihvata/reintegracije i suradnje sa zemljama porijekla i tranzitnim zemljama. Europsko vijeće je, u svjetlu trenutačne hitne situacije i predanosti jačanju solidarnosti i odgovornosti, postiglo poseban dogovor o privremenom i iznimnom premještanju 40 000 osoba kojima je nedvojbeno potrebna međunarodna zaštita iz Italije i iz Grčke u druge države članice tijekom razdoblja od dvije godine. Pozvalo je na brzo donošenje odluke Vijeća kako bi se postigao taj cilj i zaključilo da bi države članice u tu svrhu trebale konsenzusom postići dogovor o raspodjeli za takve osobe, odražavajući posebne položaje država članica.

               (7)

               Posebni položaji država članica proizlaze posebno iz migracijskih tokova u drugim geografskim regijama, kao što je migracijski put zapadnog Balkana.

               (8)

               Nekoliko država članica suočilo se sa znatnim povećanjem ukupnog broja migranata, uključujući podnositelje zahtjeva za međunarodnu zaštitu, koji su na njihova državna područja stigli u 2014. i u prvim mjesecima 2015. Više država članica primilo je hitnu financijsku pomoć od Komisije i operativnu potporu od EASO-a kako bi im se pomoglo da se uspješnije nose s tim povećanjem.

               (9)

               Među državama članicama u kojima su zabilježene situacije znatnog pritiska i u svjetlu nedavnih tragičnih događaja na Sredozemlju, posebno su se Italija i Grčka suočile s dotad nezabilježenim dotokom migranata, uključujući podnositelje zahtjeva za međunarodnu zaštitu kojima je nedvojbeno potrebna međunarodna zaštita, koji dolaze na njihova državna području i stvaraju znatan pritisak na njihove migracijske sustave i sustave azila.

               (10)

               Prema podacima Europske agencije za upravljanje operativnom suradnjom na vanjskim granicama (Frontex) središnje i istočne sredozemne rute bile su rute kojima se najčešće koristilo za nezakonite prelaske granica Unije u 2014. U 2014. je na nezakonit način samo u Italiju stiglo više od 170 000 migranata, što je u odnosu na 2013. povećanje od 277 %. Stalan rast zabilježen je i u Grčkoj, u koju je pristiglo više od 50 000 nezakonitih migranata, što je u odnosu na 2013. povećanje od 153 %. Ukupan broj dodatno je povećan tijekom 2015. U prvih šest mjeseci 2015. u Italiji je zabilježeno povećanje od 5 % nezakonitih prelazaka granice u usporedbi s istim razdobljem prošle godine. Grčka se tijekom istog razdoblja suočila s naglim porastom broja nezakonitih prelazaka granice, koji je šest puta veći od zabilježenog broja tijekom prvih šest mjeseci 2014. (više od 76 000 u razdoblju od siječnja do lipnja 2015. u usporedbi s 11 336 u razdoblju od siječnja do lipnja 2014.). Znatan udio ukupnog broja nezakonitih migranata u te dvije regije činili su migranti s državljanstvima koja, na temelju podataka Eurostata, imaju visoku stopu priznavanja na razini EU-a.

               (11)

               Prema podacima Eurostata 64 625 osoba u 2014. je zatražilo međunarodnu zaštitu u Italiji, u usporedbi s 26 920 u 2013. (što predstavlja povećanje od 143 %). Slabiji porast broja zahtjeva zabilježen je u Grčkoj, u kojoj je zahtjeve podnijelo 9 430 osoba (što predstavlja povećanje od 15 %). U prvom tromjesečju 2015. 15 250 osoba zatražilo je međunarodnu zaštitu u Italiji (što predstavlja povećanje od 47 % u odnosu na prvo tromjesečje 2014.), a 2 615 osoba zatražilo je međunarodnu zaštitu u Grčkoj (što predstavlja povećanje od 28 % u odnosu na prvo tromjesečje 2014.).

               (12)

               U okviru migracijske politike i politike azila dosad su poduzete mnoge mjere radi pružanja potpore Italiji i Grčkoj, među ostalim pružanjem znatne hitne pomoći i operativne potpore EASO-a. Italija je bila drugi, a Grčka treći najveći korisnik sredstava isplaćenih u razdoblju od 2007. do 2013. u okviru općeg programa „Solidarnost i upravljanje migracijskim tokovima” (SOLID), a uz to su tim dvjema državama dodijeljena znatna sredstva za hitne slučajeve. Italija i Grčka vjerojatno će ostati glavni korisnici Fonda za azil, migracije i integraciju (FAMI) u razdoblju od 2014. do 2020.

               (13)

               Zbog aktualne nestabilnosti i sukoba u neposrednom susjedstvu Italije i Grčke, vrlo je vjerojatno da će se na njihove migracijske sustave i sustave azila i dalje stvarati značajan i povećan pritisak, uz znatan udio migranata kojima bi mogla biti potrebna međunarodna zaštita. To pokazuje da je zaista potrebno solidarizirati se s Italijom i Grčkom i dopuniti dosadašnja djelovanja privremenim mjerama u području azila i migracija.

               (14)

               Istodobno, Italija i Grčka trebale bi osigurati strukturna rješenja kako bi ublažile izniman pritisak na svoje sustave azila i migracijske sustave. Stoga bi uz mjere utvrđene ovom Odlukom Italija i Grčka trebale uspostaviti čvrst i strateški okvir kako bi odgovorile na kriznu situaciju i kako bi se intenzivirao tekući proces reformi u tim područjima. U tom pogledu, i Italija i Grčka trebale bi svaka na dan stupanja na snagu ove Odluke Komisiji predstaviti hodogram koji bi trebao sadržavati odgovarajuće mjere u području azila, prvog prihvata i vraćanja u svrhu jačanja kapaciteta, kvalitete i učinkovitosti svojih sustava u tim područjima, kao i mjere za osiguravanje odgovarajuće provedbe ove Odluke kako bi im se omogućilo da se, nakon prestanka primjene ove Odluke, bolje nose s mogućim povećanim priljevom migranata na svojim državnim područjima.

               (15)

               Imajući na umu da je Europsko vijeće postiglo dogovor o paketu međusobno povezanih mjera, Komisiji bi se, prema potrebi i nakon što se dotičnoj državi pruži prilika da izloži svoje stajalište, trebala povjeriti ovlast za suspenziju primjene ove Odluke na ograničeno razdoblje ako Italija i Grčka u tom pogledu ne budu poštovale svoje obveze.

               (16)

               Ako neka država članica bude suočena sa sličnom hitnom situacijom zbog iznenadnog priljeva državljana trećih zemalja, Vijeće, na prijedlog Komisije i nakon savjetovanja s Europskim parlamentom, može donijeti privremene mjere u korist dotične države članice, na temelju članka 78. stavka 3. UFEU-a. Takve mjere mogu uključivati, prema potrebi, suspenziju obveza te države članice predviđenih ovom Odlukom.

               (17)

               U skladu s člankom 78. stavkom 3. UFEU-a predviđene mjere u korist Italije i Grčke trebale bi biti privremene naravi. Razdoblje od 24 mjeseca razumno je s obzirom na to da je cilj osigurati da mjere predviđene ovom Odlukom imaju stvarni utjecaj u pogledu potpore Italiji i Grčkoj pri rješavanju znatnih migracijskih tokova na njihovim državnim područjima.

               (18)

               Mjere premještanja iz Italije i iz Grčke, kako su predviđene ovom Odlukom, povlače za sobom privremeno odstupanje od pravila utvrđenog u članku 13. stavku 1. Uredbe (EU) br. 604/2013 Europskog parlamenta i Vijeća (1) prema kojem bi Italija i Grčka inače bile odgovorne za razmatranje zahtjeva za međunarodnu zaštitu temeljenog na kriterijima utvrđenima u poglavlju III. te Uredbe, kao i privremeno odstupanje od postupovnih koraka, među ostalim rokova, utvrđenih u člancima 21., 22. i 29. te Uredbe. Ostale odredbe Uredbe (EU) br. 604/2013, uključujući provedbena pravila utvrđena u Uredbi Komisije (EZ) br. 1560/2003 (2) i Provedbenoj uredbi Komisije (EU) br. 118/2014 (3), i dalje se primjenjuju, kao i u njima navedena pravila u vezi s obvezom države članice koja obavlja transfer da pokrije troškove transfera podnositelja zahtjeva u državu članicu premještanja i u vezi sa suradnjom na transferima među državama članicama, kao i u vezi s prijenosom podataka putem elektroničke komunikacijske mreže „DubliNet”.
               Ova Odluka također povlači za sobom odstupanje od pristanka podnositelja zahtjeva za međunarodnu zaštitu iz članka 7. stavka 2. Uredbe (EU) br. 516/2014 Europskog parlamenta i Vijeća (4).

               (19)

               Mjere premještanja ne oslobađaju države članice od potpune primjene Uredbe (EU) br. 604/2013, među ostalim odredaba koje se odnose na spajanje obitelji, posebnu zaštitu maloljetnika bez pratnje i diskrecijsku klauzulu iz humanitarnih razloga.

               (20)

               Trebalo je odrediti koje kriterije primijeniti pri odlučivanju o tome koje podnositelje zahtjeva i koliko njih treba premjestiti iz Italije i iz Grčke, ne dovodeći u pitanje odluke na nacionalnoj razini o zahtjevima za azil. Jasan i upotrebljiv sustav predviđen je na temelju praga koji odgovara prosječnoj stopi odluka na razini Unije kojima se odobrava međunarodna zaštita u prvostupanjskim postupcima, kako je utvrdio Eurostat, u odnosu na ukupan broj prvostupanjskih odluka na razini Unije o zahtjevima za međunarodnu zaštitu, na temelju najnovijih dostupnih statističkih podataka. S jedne strane, tim bi se pragom moralo osigurati, u najvećoj mogućoj mjeri, da svi podnositelji zahtjeva kojima je nedvojbeno potrebna međunarodna zaštita budu u mogućnosti da u potpunosti i brzo ostvare svoja prava na zaštitu u državi članici premještanja. S druge strane, time bi se u najvećoj mogućoj mjeri moralo spriječiti podnositelje zahtjeva za koje je vjerojatno da će primiti negativnu odluku u vezi sa zahtjevom da budu premješteni u drugu državu članicu, čime bi se neopravdano produljio njihov boravak u Uniji. Za potrebe ove Odluke trebalo bi upotrijebiti prag od 75 % temeljen na najnovijim ažuriranim tromjesečnim podacima Eurostata za prvostupanjske odluke.

               (21)

               Privremene mjere namijenjene su smanjenju znatnog pritiska na sustave azila Italije i Grčke, posebno premještanjem znatnog broja podnositelja zahtjeva kojima je nedvojbeno potrebna međunarodna zaštita, a koji su u državno područje Italije ili Grčke ušli nakon datuma stupanja na snagu ove Odluke. Na temelju ukupnog broja državljana trećih zemalja koji su u 2014. u Italiju ili Grčku ušli nezakonitim putem te broja onih kojima je nedvojbeno potrebna međunarodna zaštita, ukupno 40 000 podnositelja zahtjeva kojima je nedvojbeno potrebna međunarodna zaštita trebalo bi premjestiti iz Italije i iz Grčke. Taj broj odgovara približno 40 % ukupnog broja državljana trećih zemalja kojima je nedvojbeno potrebna međunarodna zaštita, a koji su 2014. u Italiju ili Grčku ušli neregularnim putem. Stoga mjere premještanja predložene u ovoj Odluci predstavljaju pravednu podjelu tereta između Italije i Grčke s jedne strane i država članica s druge strane. Na temelju istih ukupnih dostupnih podataka za 2014. i za prva četiri mjeseca 2015. za Italiju i Grčku, 60 % tih podnositelja zahtjeva trebalo bi premjestiti iz Italije odnosno 40 % iz Grčke.

               (22)

               Dana 20. srpnja 2015., razmatrajući poseban položaj država članica, predstavnici vlada država članica, sastajući se u okviru Vijeća, konsenzusom su usvojili rezoluciju o raspodjeli 40 000 osoba kojima je nedvojbeno potrebna međunarodna zaštita iz Italije i iz Grčke. Tijekom razdoblja od dvije godine 24 000 osoba iz Italije i 16 000 osoba iz Grčke trebalo bi premjestiti u druge države članice.

               (23)

               Fondom za azil, migracije i integraciju (FAMI) osnovanim Uredbom (EU) br. 516/2014 pruža se potpora aktivnostima podjele opterećenja o kojima su se države članice usuglasile te je taj Fond otvoren razvoju novih politika u tom području. Člankom 7. stavkom 2. Uredbe (EU) br. 516/2014 predviđa se mogućnost da države članice provode mjere koje se odnose na transfer podnositelja zahtjeva za međunarodnu zaštitu u okviru njihovih nacionalnih programa, dok se člankom 18. Uredbe (EU) br. 516/2014 predviđa mogućnost paušalnog iznosa od 6 000 EUR za transfer korisnika međunarodne zaštite iz druge države članice.

               (24)

               U cilju provedbe načela solidarnosti i pravedne podjele odgovornosti te budući da je ova Odluka svojevrstan daljnji razvoj politike u tom području, primjereno je osigurati da države članice koje iz Italije i Grčke premještaju podnositelje zahtjeva kojima je nedvojbeno potrebna međunarodna zaštita u skladu s ovom Odlukom prime paušalni iznos za svaku premještenu osobu koji je jednak paušalnom iznosu predviđenom člankom 18. Uredbe (EU) br. 516/2014, točnije 6 000 EUR, i koji se odobrava primjenom istih postupaka. To povlači za sobom ograničeno, privremeno odstupanje od članka 18. Uredbe (EU) br. 516/2014 jer bi paušalan iznos trebalo platiti za premještene podnositelje zahtjeva umjesto za korisnike međunarodne zaštite. Takvo privremeno širenje opsega potencijalnih primatelja paušalnog iznosa nedvojbeno se smatra sastavnim dijelom hitnog mehanizma uspostavljenog ovom Odlukom.

               (25)

               Potrebno je osigurati brzu uspostavu postupka premještanja i praćenje provedbe privremenih mjera uz blisku administrativnu suradnju među državama članicama i operativnu potporu koju će pružiti EASO.

               (26)

               Sve dok se ne obavi transfer podnositelja zahtjeva, tijekom postupka premještanja trebalo bi uzeti u obzir državnu sigurnost i javni red. Uz potpuno poštovanje temeljnih prava podnositelja zahtjeva, uključujući relevantna pravila o zaštiti podataka, ako država članica ima opravdane razloge smatrati da podnositelj zahtjeva predstavlja opasnost za državnu sigurnost ili javni red, o tome bi trebala obavijestiti druge države članice.

               (27)

               Pri odlučivanju koje bi podnositelje zahtjeva kojima je nedvojbeno potrebna međunarodna zaštita trebalo premjestiti iz Italije i iz Grčke, prednost bi trebalo dati ugroženim podnositeljima zahtjeva u smislu članaka 21. i 22. Direktive 2013/33/EU Europskog parlamenta i Vijeća (5). U tom pogledu, sve posebne potrebe podnositelja zahtjeva, uključujući zdravlje, trebale bi biti primarna briga. Najbolji interesi djeteta trebali bi se uvijek smatrati primarnom brigom.

               (28)

               Osim toga, kako bi se odlučilo koja bi konkretna država članica trebala biti država članica premještanja, posebnu pažnju trebalo bi posvetiti posebnim kvalifikacijama i karakteristikama dotičnih podnositelja zahtjeva, kao što su njihove jezične vještine, kao i druge informacije o podnositelju temeljene na dokazanim obiteljskim, kulturnim ili društvenim vezama koje bi olakšale njihovu integraciju u državu članicu premještanja. Nadalje, kad je riječ o posebno ugroženim podnositeljima zahtjeva, trebalo bi razmotriti kapacitet države članice premještanja kako bi se tim podnositeljima zahtjeva pružila odgovarajuća potpora, kao i nužnost pravedne raspodjele tih podnositelja zahtjeva među državama članicama. Uz dužno poštovanje načela nediskriminacije države članice premještanja mogu navesti svoje preferencije za podnositelje zahtjeva, uvažavajući gore navedene podatke, a na temelju kojih Italija i Grčka, savjetujući se s EASO-om i, prema potrebi, časnicima za vezu, mogu izraditi popis mogućih podnositelja zahtjeva utvrđenih za premještanje u tu državu članicu.

               (29)

               Imenovanjem časnika za vezu u Italiji i u Grčkoj od strane države članice trebala bi se olakšati učinkovita provedba postupka premještanja, uključujući odgovarajuće utvrđivanje podnositelja zahtjeva koje bi se moglo premjestiti, posebno uzimajući u obzir njihovu ugroženost i kvalifikacije. U pogledu imenovanja časnika za vezu u Italiji i u Grčkoj i izvršenja njihovih zadaća, država članica premještanja i Italija i Grčka trebale bi razmjenjivati sve relevantne informacije i nastaviti usko surađivati tijekom cijelog postupka premještanja.

               (30)

               Pravna i postupovna jamstva utvrđena u Uredbi (EU) br. 604/2013 i dalje se primjenjuju u pogledu podnositelja zahtjeva obuhvaćenih ovom Odlukom. Osim toga, podnositelje zahtjeva trebalo bi obavijestiti o postupku premještanja utvrđenom u ovoj Odluci te ih obavijestiti o odluci o premještanju koja predstavlja odluku o transferu u smislu članka 26. Uredbe (EU) br. 604/2013. S obzirom na to da podnositelj zahtjeva na temelju prava EU-a nema pravo na odabir države članice odgovorne za njegov zahtjev, podnositelj zahtjeva trebao bi imati pravo na učinkovit pravni lijek protiv odluke o premještanju u skladu s Uredbom (EU) br. 604/2013 samo u pogledu poštovanja njegovih temeljnih prava. U skladu s člankom 27. te Uredbe države članice u svojem nacionalnom pravu mogu utvrditi da žalba na odluku o transferu ne suspendira automatski transfer podnositelja zahtjeva, već da dotična osoba ima mogućnost zahtijevati suspenziju provedbe odluke o transferu do zaključenja postupka žalbe.

               (31)

               Prije i nakon transfera u države članice premještanja, podnositelji zahtjeva uživaju prava i jamstva utvrđena u Direktivi 2013/32/EU Europskog parlamenta i Vijeća (6) i Direktivi 2013/33/EU, između ostalog u pogledu svojih posebnih prihvatnih i postupovnih potreba. Osim toga,Uredba (EU) br. 603/2013 Europskog parlamenta i Vijeća (7) i dalje se primjenjuje u pogledu podnositelja zahtjeva obuhvaćenih ovom Odlukom.

               (32)

               Trebalo bi poduzeti mjere radi izbjegavanja sekundarnih kretanja premještenih osoba iz države članice premještanja u druge države članice koje bi moglo ometati učinkovitu primjenu ove Odluke. Osobito, podnositelje zahtjeva trebalo bi obavijestiti o posljedicama njihova daljnjeg nezakonitog kretanja unutar država članica i o činjenici da, ako im država članica premještanja odobri međunarodnu zaštitu, u načelu imaju pravo samo na prava povezana s međunarodnom zaštitom u toj državi članici.

               (33)

               K tome, u skladu s ciljevima utvrđenima u Direktivi 2013/33/EU usklađivanje uvjeta prihvata među državama članicama trebalo bi doprinijeti ograničavanju sekundarnih kretanja podnositelja zahtjeva za međunarodnu zaštitu na koja utječu različiti uvjeti njihova prihvata. S ciljem postizanja istog cilja države članice trebale bi razmotriti nametanje obveza izvješćivanja i pružanje podnositeljima zahtjeva za međunarodnu zaštitu materijalnih uvjeta prihvata kao što su smještaj, hrana i odjeća samo u naravi, kao i, prema potrebi, osiguravanje izravnog transfera podnositelja zahtjeva u državu članicu premještanja. Jednako tako, kao što je predviđeno stečevinom u području azila i Schengena, tijekom razdoblja razmatranja zahtjeva za međunarodnu zaštitu države članice ne bi trebale, osim zbog ozbiljnih humanitarnih razloga, podnositeljima zahtjeva izdavati nacionalne putne isprave, niti pružati im druge poticaje, kao što su oni financijski, koji bi mogli olakšati njihovo nezakonito kretanje u druge države članice. U slučaju nezakonitog kretanja u druge države članice podnositelje zahtjeva trebalo bi vratiti u državu članicu premještanja u skladu s pravilima utvrđenima u Uredbi (EU) br. 604/2013.

               (34)

               Kako bi se izbjegla sekundarna kretanja korisnika međunarodne zaštite, države članice također bi trebale obavijestiti korisnike o uvjetima pod kojima zakonito mogu ući i boraviti u drugoj državi članici te bi trebale moći nametnuti obveze izvješćivanja. U skladu s Direktivom 2008/115/EZ Europskog parlamenta i Vijeća (8), države članice trebale bi od korisnika međunarodne zaštite koji nezakonito boravi na njihovim državnim područjima zahtijevati da se bez odgode vrati u državu članicu premještanja. U slučaju da osoba odbije dobrovoljno se vratiti, potrebno je izvršiti prisilni povratak u državu članicu premještanja.
               Osim toga, ako je to predviđeno nacionalnim pravom, u slučaju prisilnog povratka u državu članicu premještanja, država članica koja izvršava prisilni povratak može odlučiti da izda nacionalnu zabranu ulaska koja bi na određeno vrijeme spriječila korisnika da ponovno uđe na državno područje te određene države članice.

               (35)

               Budući da je svrha ove Odluke suočavanje s hitnom situacijom i pružanje potpore Italiji i Grčkoj u jačanju njihovih sustava azila, njome bi im se trebalo omogućiti da, uz pomoć Komisije, sklope bilateralne sporazume s Islandom, Lihtenštajnom, Norveškom i Švicarskom o premještanju osoba koje ulaze u područje primjene ove Odluke. Takvi sporazumi također bi trebali odražavati osnovne elemente ove Odluke, posebno one koji se odnose na postupak premještanja te prava i obveze podnositelja zahtjeva, kao i one koji se odnose na Uredbu (EU) br. 604/2013.

               (36)

               Posebnu potporu koja se pruža Italiji i Grčkoj putem sustava premještanja trebalo bi dopuniti dodatnim mjerama, od dolaska državljana trećih zemalja na državno područje Italije i državno područje Grčke do završetka svih primjenjivih postupaka, što bi trebali koordinirati EASO i druge relevantne agencije poput Frontexa, koji koordinira vraćanje državljana trećih zemalja koji nemaju pravo ostanka na državnom području, u skladu s Direktivom 2008/115/EZ.

               (37)

               S obzirom na to da ciljeve ove Odluke ne mogu dostatno ostvariti države članice, nego se zbog opsega i učinaka djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji („UEU”). U skladu s načelom proporcionalnosti utvrđenim u tom članku, ova Odluka ne prelazi ono što je potrebno za ostvarivanje tih ciljeva.

               (38)

               Ovom se Odlukom poštuju temeljna prava i postupa se u skladu s načelima priznatima Poveljom Europske unije o temeljnim pravima.

               (39)

               U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog UEU-u i UFEU-u, i ne dovodeći u pitanje članak 4. tog Protokola, te države članice ne sudjeluju u donošenju ove Odluke te ona za njih nije obvezujuća niti se na njih primjenjuje.

               (40)

               U skladu s člancima 1. i 2. Protokola br. 22 o stajalištu Danske priloženog UEU-u i UFEU-u, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

               (41)

               S obzirom na hitnost situacije, ova Odluka trebala bi stupiti na snagu sljedećeg dana od dana objave u Službenom listu Europske unije,

         DONIJELO JE OVU ODLUKU:
   Članak 1.
   Predmet
   Ovom se Odlukom uvode privremene mjere u području međunarodne zaštite u korist Italije i Grčke kako bi im se pružila potpora da se bolje nose s hitnom situacijom zbog iznenadnog priljeva državljana trećih zemalja u tim državama članicama.
   Članak 2.
   Definicije
   Za potrebe ove Odluke primjenjuju se sljedeće definicije:

               (a)

               „zahtjev za međunarodnu zaštitu” znači zahtjev za međunarodnu zaštitu kako je definirano u članku 2. točki (h) Direktive 2011/95/EU Europskog parlamenta i Vijeća (9);

               (b)

               „podnositelj zahtjeva” znači državljanin treće zemlje ili osoba bez državljanstva koja je podnijela zahtjev za međunarodnu zaštitu u pogledu kojeg još nije donesena konačna odluka;

               (c)

               „međunarodna zaštita” znači status izbjeglice i status osobe kojoj je odobrena supsidijarna zaštita kako je definirano u članku 2. točki (e) odnosno točki (g) Direktive 2011/95/EU;

               (d)

               „članovi obitelji” znači članovi obitelji kako je definirano u članku 2. točki (g) Uredbe (EU) br. 604/2013 Europskog parlamenta i Vijeća;

               (e)

               „premještanje” znači transfer podnositelja zahtjeva s državnog područja države članice koja je prema kriterijima utvrđenima u poglavlju III. Uredbe (EU) br. 604/2013 navedena kao odgovorna za razmatranje njegova zahtjeva za međunarodnu zaštitu na državno područje države članice premještanja;

               (f)

               „država članica premještanja” znači država članica koja postane odgovorna za razmatranje zahtjeva za međunarodnu zaštitu u skladu s Uredbom (EU) br. 604/2013 podnositelja zahtjeva nakon njegova ili njezina premještanja u državno područje te države članice.

         Članak 3.
   Područje primjene
   1.   Premještanje na temelju ove Odluke odvija se samo u pogledu podnositelja zahtjeva koji je svoj zahtjev za međunarodnu zaštitu podnio u Italiji ili u Grčkoj i za koje bi te države inače bile odgovorne u skladu s kriterijima za određivanje odgovorne države članice utvrđenima u poglavlju III. Uredbe (EU) br. 604/2013.
   2.   Premještanje u skladu s ovom Odlukom primjenjuje se samo na podnositelja zahtjeva s državljanstvom za koje udio odluka kojima se odobrava međunarodna zaštita u odnosu na prvostupanjske odluke o zahtjevima za međunarodnu zaštitu kako je navedeno u poglavlju III. Direktive 2013/32/EU iznosi 75 % ili više prema najnovijim raspoloživim podacima Eurostata o prosjeku Unije koji se ažuriraju tromjesečno. U slučaju osoba bez državljanstva u obzir se uzima zemlja prethodnog uobičajenog boravišta. Tromjesečno ažurirani podaci uzimaju se u obzir samo u pogledu podnositelja zahtjeva koji već nisu utvrđeni kao podnositelji zahtjeva koje bi se moglo premjestiti u skladu s člankom 5. stavkom 3. ove Odluke.
   Članak 4.
   Premještanje podnositelja zahtjeva među državama članicama
   Prema dogovoru koji su države članice postigle rezolucijom od 20. srpnja 2015. predstavnika vlada država članica koji su se sastali u okviru Vijeća o premještanju iz Italije i iz Grčke 40 000 osoba kojima je nedvojbeno potrebna međunarodna zaštita:

               (a)

               24 000 podnositelja zahtjeva premješta se iz Italije na državno područje drugih država članica;

               (b)

               16 000 podnositelja zahtjeva premješta se iz Grčke na državno područje drugih država članica.

         Članak 5.
   Postupak premještanja
   1.   Za potrebe administrativne suradnje potrebne za provedbu ove Odluke svaka država članica imenuje nacionalnu kontaktnu točku čiju adresu dostavlja drugim državama članicama i EASO-u. Države članice u suradnji s EASO-m i drugim relevantnim agencijama poduzimaju sve odgovarajuće mjere za uspostavu neposredne suradnje i razmjene informacija među nadležnim tijelima, među ostalim i u pogledu razloga iz stavka 7.
   2.   Države članice u redovitim vremenskim razmacima, a najmanje svaka tri mjeseca, navode broj podnositelja zahtjeva koji se mogu brzo premjestiti na njihovo državno područje i sve druge relevantne informacije.
   3.   Na temelju tih informacija Italija i Grčka, uz pomoć EASO-a i, ako je to primjenjivo, uz pomoć časnika za vezu država članica iz stavka 8. ovog članka, utvrđuju pojedinačne podnositelje zahtjeva koje bi se moglo premjestiti u druge države članice te, što je prije moguće, kontaktnim točkama tih država članica dostavljaju sve relevantne informacije. U tu se svrhu prednost daje ugroženim podnositeljima zahtjeva u smislu članaka 21. i 22. Direktive 2013/33/EU.
   4.   Nakon što to odobri država članica premještanja, Italija i Grčka što je prije moguće, savjetujući se s EASO-om, donose odluku o premještanju svakog utvrđenog podnositelja zahtjeva u konkretnu državu članicu premještanja i obavješćuju podnositelja zahtjeva u skladu s člankom 6. stavkom 4. Država članica premještanja može donijeti odluku o neodobravanju premještanja podnositelja zahtjeva samo ako za to postoje opravdani razlozi kako je navedeno u stavku 7. ovog članka.
   5.   Podnositelji zahtjeva čiji se otisci prstiju moraju uzeti u skladu s obvezama utvrđenima u članku 9. Uredbe (EU) br. 603/2013 mogu se predložiti za premještanje samo ako su im otisci prstiju uzeti i dostavljeni središnjem sustavu Eurodaca u skladu s tom Uredbom.
   6.   Transfer podnositelja zahtjeva na državno područje države članice premještanja obavlja se što je prije moguće nakon datuma obavijesti dotičnoj osobi o odluci o transferu iz članka 6. stavka 4. Italija i Grčka državi članici premještanja dostavljaju podatke o mjestu i vremenu transfera, kao i sve druge relevantne informacije.
   7.   Države članice zadržavaju pravo odbiti premještanje podnositelja zahtjeva samo ako za njega ili nju postoje opravdani razlozi da ih se smatra prijetnjom za državnu sigurnost ili javni red ili ako postoje ozbiljni razlozi za primjenu odredaba o isključenju utvrđenih u člancima 12. i 17. Direktive 2011/95/EU.
   8.   Za provedbu svih aspekata postupka premještanja opisanog u ovom članku države članice, nakon razmjene svih relevantnih informacija, mogu donijeti odluku o imenovanju časnika za vezu za Italiju i za Grčku.
   9.   U skladu s pravnom stečevinom EU-a, države članice u potpunosti provode svoje obveze. U skladu s tim, Italija i Grčka jamče identifikaciju, registraciju i uzimanje otisaka prstiju za postupak premještanja te se uspostavljaju potrebni mehanizmi. Podnositelji zahtjeva koji izbjegavaju postupak premještanja isključuju se iz premještanja.
   10.   Postupak premještanja predviđen ovim člankom mora biti dovršen što je prije moguće, a najkasnije dva mjeseca od navoda države članice premještanja iz stavka 2., osim ako se dopuštenje države članice premještanja iz stavka 4. dogodi manje od dva tjedna prije isteka tog razdoblja od dva mjeseca. U takvom slučaju vremenski rok za dovršetak postupka premještanja može se produžiti za razdoblje koje nije dulje od dva tjedna. Osim toga taj se vremenski rok može produžiti za dodatno razdoblje od četiri tjedna, prema potrebi, ako Italija ili Grčka opravdaju objektivne praktične prepreke koje sprečavaju da se transfer dogodi.
   Ako postupak premještanja nije dovršen unutar tih rokova te osim ako se Italija i Grčka s državom članicom premještanja dogovore o razumnom produljenju roka, Italija i Grčka ostaju odgovorne za razmatranje zahtjeva za međunarodnu zaštitu u skladu s Uredbom (EU) br. 604/2013.
   11.   Nakon premještanja podnositelja zahtjeva država članica premještanja uzima otiske prstiju podnositelja zahtjeva i dostavlja ih središnjem sustavu Eurodaca u skladu s člankom 9. Uredbe (EU) br. 603/2013 i ažurira skupove podataka u skladu s člankom 10. i, gdje je to primjenjivo, člankom 18. te Uredbe.
   Članak 6.
   Prava i obveze podnositelja zahtjeva za međunarodnu zaštitu koji su obuhvaćeni ovom Odlukom
   1.   Pri provedbi ove Odluke države članice najbolji interes djeteta smatraju primarnom brigom.
   2.   Države članice osiguravaju da se članovi obitelji koji spadaju u područje primjene ove Odluke premjeste na državno područje iste države članice.
   3.   Prije odluke o premještanju podnositelja zahtjeva Italija i Grčka obavješćuju podnositelja zahtjeva o postupku premještanja kako je utvrđeno u ovoj Odluci na jeziku koji podnositelj zahtjeva razumije ili se opravdano pretpostavlja da ga razumije.
   4.   Nakon donošenja odluke o premještanju i prije stvarnog premještanja, Italija odnosno Grčka obavješćuje dotičnu osobu o odluci o njezinu premještanju u pisanom obliku. U toj se odluci navodi država članica premještanja.
   5.   Podnositelj zahtjeva ili korisnik međunarodne zaštite koji uđe u državno područje države članice koja nije država članica premještanja, a da ne udovoljava uvjetima za boravak u toj drugoj državi članici, mora se odmah vratiti. Država članica premještanja preuzima natrag tu osobu.
   Članak 7.
   Operativna potpora Italiji i Grčkoj
   1.   Kako bi se pružila potpora Italiji i Grčkoj da se bolje nose s iznimnim pritiskom na svoje sustave azila i migracijske sustave do kojih dolazi zbog aktualnog povećanog migracijskog pritiska na njihove vanjske granice, države članice povećavaju svoju operativnu potporu u suradnji s Italijom i Grčkom u području međunarodne zaštite odgovarajućim aktivnostima koje koordiniraju EASO, Frontex i druge relevantne agencije, osobito stavljanjem na raspolaganje, prema potrebi, nacionalnih stručnjaka za sljedeće aktivnosti potpore:

               (a)

               pregled državljana trećih zemalja koji dolaze u Italiju i u Grčku, uključujući njihovu jasnu identifikaciju, uzimanje otisaka prstiju i registraciju i, gdje je to primjenjivo, registraciju njihovih zahtjeva za međunarodnu zaštitu i, na zahtjev Italije ili Grčke, njihovu početnu obradu;

               (b)

               pružanje informacija i posebne vrste pomoći podnositeljima zahtjeva ili potencijalnim podnositeljima zahtjeva koje bi se moglo premjestiti u skladu s ovom Odlukom;

               (c)

               pripremu i organizaciju operacija povratka državljana trećih zemalja koji se nisu prijavili za međunarodnu zaštitu ili čije je pravo da ostanu na području isteklo.

         2.   Osim potpore koja se pruža u skladu sa stavkom 1. te kako bi se olakšala provedba svih koraka postupka premještanja, Italiji i Grčkoj prema potrebi pruža se posebna potpora putem odgovarajućih aktivnosti kojima koordiniraju EASO, Frontex i druge relevantne agencije.
   Članak 8.
   Dopunske mjere koje trebaju poduzeti Italija i Grčka
   1.   Italija i Grčka, na 16. rujna 2015., Komisiji predstavljaju hodogram u kojem su sadržane odgovarajuće mjere u području azila, prvog prihvata i vraćanja u svrhu jačanja kapaciteta, kvalitete i učinkovitosti svojih sustava u tim područjima kao i mjere za osiguravanje odgovarajuće provedbe ove Odluke. Italija i Grčka u potpunosti će provoditi taj hodogram.
   2.   Ako Italija ili Grčka ne poštuju obveze iz stavka 1. ovog članka, nakon što se dotičnoj državi pruži prilika da izloži svoje stajalište, Komisija može u pogledu dotične države članice odlučiti suspendirati primjenu ove Odluku na razdoblje od najviše tri mjeseca. Komisija može odlučiti da se takva suspenzija jednom produlji za dodatno razdoblje od najviše tri mjeseca. Takva suspenzija ne utječe na transfere podnositelja zahtjeva koji su u tijeku nakon što su ih je odobrila država članica premještanja u skladu s člankom 5. stavkom 4.
   Članak 9.
   Daljnje hitne situacije
   U slučaju hitne situacije zbog iznenadnog priljeva državljana trećih zemalja u neku državu članicu, Vijeće, na prijedlog Komisije i nakon savjetovanja s Europskim parlamentom, može donijeti privremene mjere u korist dotične države članice, u skladu s člankom 78. stavkom 3. UFEU-a. Takve mjere mogu uključivati, prema potrebi, suspenziju sudjelovanja te države članice u premještanjima predviđenima ovom Odlukom kao i moguće kompenzacijske mjere za Italiju i za Grčku.
   Članak 10.
   Financijska potpora
   Država članica premještanja dobiva paušalni iznos od 6 000 EUR za svaku osobu premještenu u skladu s ovom Odlukom. Financijska potpora provodi se primjenom postupaka utvrđenih u članku 18. Uredbe (EU) br. 516/2014.
   Članak 11.
   Suradnja s pridruženim državama
   Uz pomoć Europske komisije, mogu se sklopiti bilateralni aranžmani između Italije i Islanda, Lihtenštajna, Norveške odnosno Švicarske te između Grčke i Islanda, Lihtenštajna, Norveške odnosno Švicarske o premještanju podnositelja zahtjeva s državnog područja Italije i državnog područja Grčke na državno područje dotičnih država. U tim sporazumima trebalo bi na odgovarajući način uzeti u obzir osnovne elemente ove Odluke, posebno one koje se odnose na postupak premještanja te prava i obveze podnositelja zahtjeva.
   Članak 12.
   Izvješćivanje
   Na temelju informacija koje pružaju države članice i relevantne agencije, Komisija svakih šest mjeseci podnosi izvješća Vijeću o provedbi ove Odluke.
   Na temelju informacija koje pružaju Italija i Grčka, Komisija također podnosi izvješće Vijeću svakih šest mjeseci o provedbi hodogramâ iz članka 8.
   Članak 13.
   Stupanje na snagu
   1.   Ova Odluka stupa na snagu sljedećeg dana od dana objave u Službenom listu Europske unije.
   2.   Primjenjuje se do 17. rujna 2017.
   3.   Primjenjuje se na osobe koje uđu na državno područje Italije ili Grčke od 16. rujna 2015. do 17. rujna 2017., kao i na podnositelje zahtjeva koji su na državno područje tih država članica ušli od 15. kolovoza 2015. nadalje.

      Sastavljeno u Bruxellesu 14. rujna 2015.

            Za Vijeće

            Predsjednik

         J. ASSELBORN

      (1)  Uredba (EU) br. 604/2013 Europskog parlamenta i Vijeća od 26. lipnja 2013. o uvođenju kriterija i mehanizama za određivanje države članice odgovorne za razmatranje zahtjeva za međunarodnu zaštitu koji je u jednoj od država članica podnio državljanin treće zemlje ili osoba bez državljanstva (SL L 180, 29.6.2013., str. 31.).

      (2)  Uredba Komisije (EZ) br. 1560/2003 od 2. rujna 2003. o utvrđivanju detaljnih pravila za primjenu Uredbe Vijeća (EZ) br. 343/2003 o uvođenju kriterija i mehanizama za utvrđivanje države članice odgovorne za razmatranje zahtjeva za azil koji državljanin treće zemlje podnosi u jednoj od država članica (SL L 222, 5.9.2003., str. 3.).

      (3)  Provedbena uredba Komisije (EU) br. 118/2014 оd 30. siječnja 2014. o izmjeni Uredbe (EZ) br. 1560/2003 o utvrđivanju detaljnih pravila za primjenu Uredbe Vijeća (EZ) br. 343/2003 o uvođenju kriterija i mehanizama za utvrđivanje države članice odgovorne za razmatranje zahtjeva za azil koji državljanin treće zemlje podnosi u jednoj od država članica (SL L 39, 8.2.2014., str. 1.).

      (4)  Uredba (EU) br. 516/2014 Europskog parlamenta i Vijeća od 16. travnja 2014. o uspostavi Fonda za azil, migracije i integraciju, o izmjeni Odluke Vijeća 2008/381/EZ i o stavljanju izvan snage odluka br. 573/2007/EZ i br. 575/2007/EZ Europskog parlamenta i Vijeća te Odluke Vijeća 2007/435/EZ (SL L 150, 20.5.2014., str. 168.).

      (5)  Direktiva 2013/33/EU Europskog parlamenta i Vijeća od 26. lipnja 2013. o utvrđivanju standarda za prihvat podnositelja zahtjeva za međunarodnu zaštitu (SL L 180, 29.6.2013., str. 96.).

      (6)  Direktiva 2013/32/EU Europskog parlamenta i Vijeća od 26. lipnja 2013. o zajedničkim postupcima za priznavanje i oduzimanje međunarodne zaštite (SL L 180, 29.6.2013., str. 60.).

      (7)  Uredba (EU) br. 603/2013 Europskog parlamenta i Vijeća od 26. lipnja 2013. o uspostavi sustava „Eurodac” za usporedbu otisaka prstiju za učinkovitu primjenu Uredbe (EU) br. 604/2013 o utvrđivanju kriterija i mehanizama za određivanje države članice odgovorne za razmatranje zahtjeva za međunarodnu zaštitu koji je u jednoj od država članica podnio državljanin treće zemlje ili osoba bez državljanstva i o zahtjevima za usporedbu s podacima iz Eurodaca od strane tijela kaznenog progona država članica i Europola u svrhu kaznenog progona te o izmjeni Uredbe (EU) br. 1077/2011 o osnivanju Europske agencije za operativno upravljanje opsežnim informacijskim sustavima u području slobode, sigurnosti i pravde (SL L 180, 29.6.2013., str. 1.).

      (8)  Direktiva 2008/115/EZ Europskog parlamenta i Vijeća od 16. prosinca 2008. o zajedničkim standardima i postupcima država članica za vraćanje državljana trećih zemalja s nezakonitim boravkom (SL L 348, 24.12.2008., str. 98.).

      (9)  Direktiva 2011/95/EU Europskog parlamenta i VIjeća od 13. prosinca 2011. o standardima za kvalifikaciju državljana trećih zemalja ili osoba bez državljanstva za ostvarivanje međunarodne zaštite, za jedinstveni statusa izbjeglica ili osoba koje ispunjavaju uvjete za supsidijarnu zaštitu te sadržaj odobrene zaštite (SL L 337, 20.12.2011., str. 9.).


title: 2010/783/EU: Odluka Vijeća od 29. studenoga 2010. o potpisivanju u ime Unije i o privremenoj primjeni Protokola o ribolovnim mogućnostima i financijskom doprinosu koji je predviđen Sporazumom o partnerstvu u sektoru ribarstva između Europske zajednice i Unije Komora

text:
               04/Sv. 008

               HR

               Službeni list Europske unije

               292

         32010D0783

               L 335/1

               SLUŽBENI LIST EUROPSKE UNIJE

               29.11.2010.

         ODLUKA VIJEĆA
   od 29. studenoga 2010.
   o potpisivanju u ime Unije i o privremenoj primjeni Protokola o ribolovnim mogućnostima i financijskom doprinosu koji je predviđen Sporazumom o partnerstvu u sektoru ribarstva između Europske zajednice i Unije Komora
   (2010/783/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 5. listopada 2006. donijelo Uredbu (EZ) br. 1563/2006 o sklapanju Sporazuma o partnerstvu u sektoru ribarstva između Europske zajednice i Unije Komora (1).

               (2)

               Protokol priložen navedenom Sporazumu prestaje važiti 31. prosinca 2010.

               (3)

               Europska unija je s Unijom Komora (dalje u tekstu „Komori”) pregovarala o novom Protokolu, koji plovilima Europske unije pruža ribolovne mogućnosti u vodama nad kojima Komori imaju suverenitet ili nadležnost u pogledu ribarstva. Kako bi plovila EU nastavila ribolovne aktivnosti, članak 13. novog Protokola predviđa da će se taj Protokol privremeno primjenjivati.

               (4)

               Po zaključenju pregovora, novi je Protokol parafiran 21. svibnja 2010. i izmijenjen razmjenom nota 16. rujna 2010.

               (5)

               Novi Protokol bi trebalo potpisati i primjenjivati privremeno do završetka postupaka za njegovo sklapanje,

         DONIJELO JE OVU UREDBU:
   Članak 1.
   Potpisivanje Protokola o ribolovnim mogućnostima i financijskom doprinosu koji je predviđen Sporazumom o partnerstvu u sektoru ribarstva između Europske zajednice i Unije Komora odobrava se u ime Unije, podložno sklapanju navedenog Protokola.
   Tekst Protokola priložen je ovoj Odluci.
   Članak 2.
   Predsjednik Vijeća ovlašćuje se odrediti osobu(e) opunomoćenu(e) za potpisivanje Protokola u ime Europske unije podložno njegovu sklapanju.
   Članak 3.
   Protokol se privremeno primjenjuje u skladu s člankom 13. do završetka postupaka za njegovo sklapanje.
   Članak 4.
   Ova Odluka stupa na snagu danom donošenja.

      Sastavljeno u Bruxellesu 29. studenoga 2010.

            Za Vijeće

            Predsjednik

         K. PEETERS

      (1)  SL L 290, 20.10.2006., str. 6.


title: 2005/794/EZ: Odluka Vijeća od 20. rujna 2005. o potpisivanju, u ime Zajednice, Sporazuma između Europske zajednice i Kraljevine Danske o dostavi sudskih i izvansudskih dokumenata u građanskim ili trgovačkim stvarima

text:
               19/Sv. 12

               HR

               Službeni list Europske unije

               88

         32005D0794

               L 300/53

               SLUŽBENI LIST EUROPSKE UNIJE

         ODLUKA VIJEĆA
   od 20. rujna 2005.
   o potpisivanju, u ime Zajednice, Sporazuma između Europske zajednice i Kraljevine Danske o dostavi sudskih i izvansudskih dokumenata u građanskim ili trgovačkim stvarima
   (2005/794/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 61. točku (c), u vezi s prvom rečenicom prvog podstavka njegova članka 300. stavka 2.,
   uzimajući u obzir prijedlog Komisije,
   budući da:

               (1)

               U skladu s člancima 1. i 2. Protokola o položaju Danske priloženog Ugovoru o Europskoj uniji i Ugovoru o osnivanju Europske zajednice, Dansku ne obvezuju odredbe Uredbe Vijeća (EZ) br. 1348/2000 od 29. svibnja 2000. o dostavi, u državama članicama, sudskih i izvansudskih pismena u građanskim ili trgovačkim stvarima (1) niti ih je dužna primjenjivati.

               (2)

               Odlukom od 8. svibnja 2003., Vijeće je posebno ovlastilo Komisiju za pregovaranje sporazuma između Europske zajednice i Kraljevine Danske o proširenju odredbi gore navedene Uredbe na Dansku.

               (3)

               Komisija je, u ime Zajednice, ispregovarala takav sporazum s Kraljevinom Danskom.

               (4)

               Ujedinjena Kraljevina i Irska, u skladu s člankom 3. Protokola o položaju Ujedinjene Kraljevine i Irske priloženog Ugovoru o Europskoj uniji i Ugovoru o osnivanju Europske zajednice, sudjeluju u donošenju i primjeni ove Odluke.

               (5)

               U skladu s člancima 1. i 2. gore navedenog Protokola o položaju Danske, Danska ne sudjeluje u donošenju ove Odluke niti je obvezana ovom Odlukom, niti ju je dužna primjenjivati.

               (6)

               Sporazum parafiran u Bruxellesu 17. siječnja 2005. trebalo bi potpisati,

         ODLUČILO JE:
   Članak 1.
   U ime Zajednice, odobrava se potpisivanje Sporazuma između Europske Zajednice i Kraljevine Danske o uručenju sudskih i izvansudskih dokumenata u građanskim ili trgovačkim stvarima, podložno Odluci Vijeća u vezi sa sklapanjem navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednik Vijeća ovim se ovlašćuje odrediti osobu(-e) koja(-e) će biti ovlaštena(-e) potpisati Sporazum u ime Zajednice, pod uvjetom njegova sklapanja.

      Sastavljeno u Bruxellesu 20. rujna 2005.

            Za Vijeće

            Predsjednica

         M. BECKETT

      (1)  SL L 160, 30.6.2000., str. 37.


title: Odluka Vijeća 2007/412/PUP od 12. lipnja 2007. o izmjeni Odluke 2002/348/PUP o sigurnosti na nogometnim utakmicama s međunarodnim elementom

text:
               19/Sv. 006

               HR

               Službeni list Europske unije

               71

         32007D0412

               L 155/76

               SLUŽBENI LIST EUROPSKE UNIJE

               12.06.2007.

      ODLUKA VIJEĆA 2007/412/PUP
   od 12. lipnja 2007.
   o izmjeni Odluke 2002/348/PUP o sigurnosti na nogometnim utakmicama s međunarodnim elementom
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 30. stavak 1. točke (a) i (b) i članak 34. stavak 2. točku (c),
   uzimajući u obzir inicijativu Republike Austrije (1),
   uzimajući u obzir mišljenje Europskog parlamenta (2),
   budući da:

               (1)

               Jedan od ciljeva Europske unije je, između ostalog, osigurati državljanima visok stupanj sigurnosti u području slobode, sigurnosti i pravde, razvojem zajedničkog djelovanja među državama članicama u području policijske suradnje.

               (2)

               Vijeće je 25. travnja 2002. donijelo Odluku 2002/348/PUP (3) kojom su u svim državama članicama uspostavljene nacionalne nogometne informacijske točke, kao točke određene za razmjenu policijskih informacija o nogometnim utakmicama s međunarodnim elementom. Tom Odlukom određuju se zadaće i postupci kojima se trebaju ravnati sve nacionalne nogometne informacijske točke.

               (3)

               U svjetlu iskustva u posljednjih nekoliko godina, na primjer, s Europskim prvenstvom iz 2004. i na temelju ocjene stručnjaka o međunarodnoj policijskoj suradnji u okviru tog prvenstva te široke policijske suradnje na međunarodnim i klupskim utakmicama u Europi općenito, Odluku 2002/348/PUP bi trebalo revidirati i ažurirati. Broj navijača koji u posljednjih nekoliko godina putuju u inozemstvo na utakmice ne prestaje rasti. Stoga je potrebno da nadležna tijela ojačaju međusobnu suradnju i razmjenu informacija podignu na profesionalnu razinu, kako bi tako spriječili remećenje javnog reda i mira te svakoj državi članici omogućili pripremanje učinkovite procjene rizika. Predložene izmjene rezultat su iskustva nekoliko nacionalnih nogometnih informacijskih točaka stečenog tijekom svakodnevnog rada, što bi im trebalo pomoći da rade na način koji je u većoj mjeri strukturiran i profesionalan, a čime bi se osigurala razmjena visoko kvalitetnih informacija.

               (4)

               Izmjenama se ne dovode u pitanje postojeće nacionalne odredbe, a posebno se ne dovodi u pitanje raspodjela odgovornosti između različitih tijela i službi dotičnih država članica ni izvršavanje ovlasti koje Komisija ima na temelju Ugovora o osnivanju Europske zajednice,

         DONIJELO JE OVU ODLUKU:
   Članak 1.
   Odluka 2002/348/PUP mijenja se kako slijedi:

               1.

               Članak 2. mijenja se kako slijedi:

                           (a)

                           [ne primjenjuje se na verziju na engleskom jeziku];

                           (b)

                           dodaje se sljedeći stavak:
                           „6.   Nacionalne nogometne informacijske točke za druge nacionalne nogometne informacijske točke pripremaju i istima prosljeđuju redovite generičke i/ili tematske ocjene o nogometnim neredima na nacionalnoj razini.”

               2.

               Članak 3. mijenja se kako slijedi:

                           (a)

                           [ne primjenjuje se na verziju na engleskom jeziku];

                           (b)

                           dodaje se sljedeći stavak:
                           „4.   Informacije se razmjenjuju korištenjem odgovarajućih obrazaca koji su sadržani u dodatku priručniku s preporukama za međunarodnu policijsku suradnju i mjere sprečavanja i nadzora nasilja i izgreda povezanih s nogometnim utakmicama s međunarodnim elementom u koje je uključena barem jedna država članica. Nacionalne nogometne informacijske točke osiguravaju da informacije koje šalju budu potpune i usklađene s tim obrascima.”

         Članak 2.
   Vijeće ocjenjuje provedbu ove Odluke do 12. lipnja 2010.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Luxembourgu 12. lipnja 2007.

            Za Vijeće

            Predsjednik

         W. SCHÄUBLE

      (1)  SL C 164, 15.7.2006., str. 30.

      (2)  Mišljenje od 22. ožujka 2007. (još nije objavljeno u Službenom listu).

      (3)  SL L 121, 8.5.2002., str. 1.


title: Odluka Vijeća od 3. prosinca 1998. o dopuni pojma oblika kaznenog djela „trgovine ljudima” u Prilogu Konvenciji o Europolu

text:
20                    HR                                Službeni list Europske unije                                        19/Sv. 16
31999D0130(01)
30.1.1999.                                      SLUŽBENI LIST EUROPSKIH ZAJEDNICA                                           C 26/21
                                                            ODLUKA VIJEĆA
                                                          od 3. prosinca 1998.
                  o dopuni pojma oblika kaznenog djela „trgovine ljudima” u Prilogu Konvenciji o Europolu
                                                              (1999/C 26/05)
             VIJEĆE EUROPSKE UNIJE,
             uzimajući u obzir članak 43. stavak 3. Konvencije o osnivanju Europskog policijskog ureda (Konvencija o
             Europolu) na temelju članka K.3 Ugovora o Europskoj uniji (1),
             podsjećajući na sporazum koji je zaključen u Vijeću 4. prosinca 1997. godine o dopuni pojma vrste
             kaznenog djela „trgovine ljudima” u Prilogu Konvenciji o Europolu,
             nakon rasprave o tom pitanju u Upravnom odboru Europola,
             ODLUČILO JE:
                                                                  Članak 1.
             Pojam kaznenog djela „trgovine ljudima” u Prilogu Konvenciji o Europolu dopunjuje se na sljedeći način:
             „— ‚trgovina ljudima’ znači stvarno i protuzakonito pokoravanje neke osobe drugim osobama uz upotrebu
                  sile, prijetnje ili zlouporabu položaja ili prijevare, posebno s namjerom iskorištavanja za prostituciju,
                  različitih oblika seksualnog iskorištavanja maloljetnih osoba ili spolnog napada na maloljetnu osobu, te
                  trgovine napuštenom djecom. Ti oblici iskorištavanja obuhvaćaju i proizvodnju, prodaju ili distribuciju
                  dječjeg pornografskog materijala;”.
                                                                  Članak 2.
             Ova Odluka stupa na snagu 1. siječnja 1999. godine.
             Sastavljeno u Bruxellesu 3. prosinca 1998.
                                                                                Za Vijeće
                                                                                Predsjednik
                                                                                K. SCHLÖGL
             (1) SL C 316, 27.11.1995., str. 1.


title: 94/557/EZ, Euratom: Odluka Vijeća od 17. lipnja 1994. o ovlašćivanju Europske zajednice i Europske zajednice za atomsku energiju za potpisivanje i zaključivanje Konvencije o Statutu Europskih škola

text:
               16/Sv. 001

               HR

               Službeni list Europske unije

               13

         31994D0557

               L 212/1

               SLUŽBENI LIST EUROPSKE UNIJE

               17.06.1994.

      ODLUKA VIJEĆA

   od 17. lipnja 1994.
   o ovlašćivanju Europske zajednice i Europske zajednice za atomsku energiju za potpisivanje i zaključivanje Konvencije o Statutu Europskih škola
   (94/557/EZ, Euratom)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 235.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 203.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da se članice Europske zajednice brinu za pružanje zajedničkog obrazovanja djeci svojeg osoblja u Europskim školama kao način kojim se jamči pravilan rad institucija Zajednice i olakšava postizanje njihovih zadaća; budući da su u tu svrhu 12. travnja 1957. izvorne države članice potpisale Konvenciju koja o Statutu Europskih škola;
   budući da su Vijeće i ministri obrazovanja koji su se sastali u okviru Vijeća 31. svibnja 1990. zatražili izradu nove Konvencije o Europskim školama s ciljem povećanja učinkovitosti rada škola i većeg priznavanja uloge Zajednice u kojoj se nalaze;
   budući da je sudjelovanje Zajednica u primjeni spomenute Konvencije neophodno kako bi se osiguralo postizanje ciljeva Europske zajednice i Europske zajednice za atomsku energiju;
   budući da će Europska zajednica i Europska zajednica za atomsku energiju sudjelovati u provedbi Konvencije na temelju svojih ovlasti koje proizlaze iz pravila utvrđenih Konvencijom, kao i budućih postupaka koje mogu usvojiti u skladu s uvjetima Konvencije;
   budući da je prema tome potrebno da članice Europske zajednice zaključe spomenutu Konvenciju;
   budući da su isključive ovlasti djelovanja raspoložive za usvajanje ove Odluke utvrđene člankom 235. Ugovora o osnivanju Europske zajednice i člankom 203. Ugovora o osnivanju Europske zajednice za atomsku energiju,
   ODLUČILO JE:
   Članak 1.
   Konvencija o Statutu Europskih škola ovime se odobrava u ime Europske zajednice i Europske zajednice za atomsku energiju.
   Tekst Konvencije priložen je ovoj Odluci.
   Članak 2.
   Predsjednik Vijeća ovime se ovlašćuje imenovati osobu ili osobe ovlaštene za potpisivanje Konvencije, s obvezujućim učinkom za Europsku zajednicu i Europsku zajednicu za atomsku energiju te imenovati osobu ovlaštenu za pohranjivanje instrumenta o odobravanju u skladu s člankom 33. Konvencije.

      Sastavljeno u Luxembourgu 17. lipnja 1994.

            Za Vijeće

            Predsjednik

         Th. MIKROUTSIKOS

      (1)  SL C 93, 2.4.1993., str. 1.

      (2)  SL C 128, 9.5.1994.


title: 2009/434/EZ: Odluka Vijeća od 25. svibnja 2009. o izmjeni Odluke 2006/493/EZ o određivanju iznosa potpora Zajednice ruralnom razvoju za razdoblje od 1. siječnja 2007. do 31. prosinca 2013. , njegova godišnja raščlamba i najmanji iznos koji se usmjerava u regije koje su prihvatljive prema Cilju približavanja

text:
               03/Sv. 037

               HR

               Službeni list Europske unije

               55

         32009D0434

               L 144/25

               SLUŽBENI LIST EUROPSKE UNIJE

               25.05.2009.

      ODLUKA VIJEĆA

   od 25. svibnja 2009.
   o izmjeni Odluke 2006/493/EZ o određivanju iznosa potpora Zajednice ruralnom razvoju za razdoblje od 1. siječnja 2007. do 31. prosinca 2013., njegova godišnja raščlamba i najmanji iznos koji se usmjerava u regije koje su prihvatljive prema Cilju približavanja
   (2009/434/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 1698/2005 od 20. rujna 2005. o potpori ruralnom razvoju iz Europskog poljoprivrednog fonda za ruralni razvoj (EPFRR)) (1), a posebno njezin članak 69. stavak 1.,
   uzimajući u obzir prijedlog Komisije,
   budući da:

               (1)

               Odluka Vijeća 2006/493/EZ (2) određuje iznos potpore Zajednice ruralnom razvoju za razdoblje od 1. siječnja 2007. do 31. prosinca 2013., njegovu godišnju raspodjelu i najmanji iznos koji se dodjeljuje regijama koje imaju pravo na potporu u okviru Cilja približavanja.

               (2)

               Europsko vijeće je na sastanku od 11. i 12. prosinca 2008. odobrilo Plan za oporavak europskoga gospodarstva (EERP) koji predviđa uvođenje prioritetnih mjera kako bi se gospodarstva država članica brže prilagodila trenutnim izazovima.

               (3)

               Europski plan za oporavak gospodarstva se temelji na financijskom poticaju u ukupnom iznosu od otprilike 1,5 % BDP-a Europske unije, odnosno iznosu od oko 200 milijardi eura. Od tog iznosa 1, 02 milijarde eura bi trebale biti dostupne svim državama članicama preko Europskoga poljoprivrednoga fonda za ruralni razvoj za razvoj širokopojasnog interneta u ruralnim područjima i za jačanje aktivnosti vezanih uz prioritete iz točaka od (a) do (f) članka 16.a stavka 1. Uredbe (EZ) br. 1698/2005. U skladu s izjavom Europskog parlamenta, i Vijeća i Komisije o financiranju projekata na području energetike i širokopojasnog interneta kao i CAP (ZPP) „zdravstvene provjere” u okviru Europskoga plana za oporavak gospodarstva (3), 600 milijuna eura mora biti dostupno u 2009. dok je 420 milijuna potrebno osigurati putem kompenzacijskih mehanizama prilikom usklađivanja proračuna Zajednice za 2010. i taj iznos mora biti dostupan u 2010.

               (4)

               Odluku 2006/493/EZ potrebno je stoga odgovarajuće izmijeniti,

         ODLUČILO JE:
   Članak 1.
   Prilog Odluci 2006/493/EZ zamjenjuje se tekstom iz Priloga ovoj Odluci.
   Članak 2.
   Ova se Odluka primjenjuje od 1. siječnja 2009.

      Sastavljeno u Bruxellesu 25. svibnja 2009.

            Za Vijeće

            Predsjednik

         J. ŠEBESTA

      (1)  SL L 277, 21.10.2005.

      (2)  SL L 195, 15.7.2006., str. 22.

      (3)  SL C 108, 12.5.2009., str. 1.
   PRILOG

         „PRILOG

            Ukupan iznos odobrenih sredstava za preuzimanje obaveza za razdoblje 2007.-2013. (neizmijenjene cijene iz 2004.), godišnja raspodjela i najmanji iznosi koji se dodjeljuju regijama koje imaju pravo na potporu u okviru Cilja približavanja (1)

                     Cijene u 2004. u eurima (2)

                     2007.

                     2008.

                     2009.

                     2010.

                     2011.

                     2012.

                     2013.

                     Ukupno

                     Ukupan iznos za EU-25 uz Bugarsku i Rumunjsku

                     9 325 497 783

                     10 788 767 263

                     10 058 446 242

                     10 651 531 634

                     9 824 886 713

                     9 588 187 168

                     9 356 225 581

                     70 593 542 384

                     Najmanji iznos za regije koje imaju pravo na potporu u okviru Cilja približavanja

                     27 676 975 284

            Ukupan iznos odobrenih sredstava za preuzimanje obaveza za razdoblje 2007.-2013. (trenutačne cijene), godišnja raspodjela i najmanji iznosi koji se dodjeljuju regijama koje imaju pravo na potporu u okviru Cilja približavanja (3)

                     Tekuće cijene u eurima (4)

                     2007.

                     2008.

                     2009.

                     2010.

                     2011.

                     2012.

                     2013.

                     Ukupno

                     Ukupan iznos za EU-25 uz Bugarsku i Rumunjsku

                     9 896 292 851

                     11 678 108 653

                     12 209 418 209

                     11 995 354 634

                     11 285 706 554

                     11 234 089 442

                     11 181 555 662

                     79 480 526 005

                     Najmanji iznos za regije koje imaju pravo na potporu u okviru Cilja približavanja

                     31 232 644 963

      (1)  Prije modulacije i drugih prijenosa iz tržišno povezanih izdataka i izravnih plaćanja u okviru zajedničke poljoprivredne politike na ruralni razvoj.

      (2)  Iznosi su zaokruženi na najbliži euro.

      (3)  Prije modulacije i drugih prijenosa iz tržišno povezanih izdataka i izravnih plaćanja u okviru zajedničke poljoprivredne politike na ruralni razvoj.

      (4)  Iznosi su zaokruženi na najbliži euro.”


title: 2006/245/EZ: Odluka Vijeća od 27. veljače 2006. o sklapanju u ime Europske zajednice i njezinih država članica Protokola uz Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba, o sudjelovanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike kao ugovornih stranaka na temelju njihovog pristupanja Europskoj uniji

text:
               11/Sv. 081

               HR

               Službeni list Europske unije

               44

         32006D0245

               L 089/28

               SLUŽBENI LIST EUROPSKE UNIJE

               27.02.2006.

         ODLUKA VIJEĆA
   od 27. veljače 2006.
   o sklapanju u ime Europske zajednice i njezinih država članica Protokola uz Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba, o sudjelovanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike kao ugovornih stranaka na temelju njihovog pristupanja Europskoj uniji
   (2006/245/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310. u vezi s drugom rečenicom prvog podstavka članka 300. stavka 2. i drugim podstavkom članka 300. stavka 3.,
   uzimajući u obzir Akt o pristupanju koji je priložen Ugovoru o pristupanju iz 2003., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   budući da:

               (1)

               Nakon ovlaštenja danog Komisiji 5. svibnja 2003., dovršeni su pregovori sa Švicarskom Konfederacijom za Protokol uz Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba o sudjelovanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike kao ugovornih stranaka na temelju njihovog pristupanja Europskoj uniji.

               (2)

               U skladu s Odlukom Vijeća od 26. listopada 2004., i do njegovog kasnijeg sklapanja, ovaj je Protokol potpisan u ime Europske zajednice i njezinih država članica 26. listopada 2004.

               (3)

               Protokol bi trebalo odobriti,

         ODLUČILO JE:
   Članak 1.
   Ovime se u ime Europske zajednice i njezinih država članica odobrava Protokol uz Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba, o sudjelovanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike kao ugovornih stranaka na temelju njihovog pristupanja Europskoj uniji.
   Tekst Protokola priložen je ovoj Odluci.
   Članak 2.
   Predsjednik Vijeća, u ime Zajednice i njezinih država članica, daje obavijest predviđenu člankom 6. Protokola (2).

      Sastavljeno u Bruxellesu 27. veljače 2006.

            Za Vijeće

            Predsjednica

         U. PLASSNIK

      (1)  Još nije objavljeno u Službenom listu.

      (2)  Dan stupanja na snagu Protokola objavljuje Glavno tajništvo Vijeća u Službenom listu Europske unije.


2013/596/EU: Odluka Europskog parlamenta od 17. travnja 2013. o razrješnici za izvršenje proračuna Europske zaklade za osposobljavanje za financijsku godinu 2011.


title: 2014/680/EU, Euratom: Odluka predstavnika vlada država članica od 24. rujna 2014. o imenovanju sudaca Suda

text:
               30.9.2014

               HR

               Službeni list Europske unije

               L 284/45

         ODLUKA PREDSTAVNIKA VLADA DRŽAVA ČLANICA
   od 24. rujna 2014.
   o imenovanju sudaca Suda

      (2014/680/EU, Euratom)

   PREDSTAVNICI VLADA DRŽAVA ČLANICA EUROPSKE UNIJE,
   uzimajući u obzir Ugovor o Europskoj uniji, a posebno njegov članak 19.,
   uzimajući u obzir Ugovor o funkcioniranju Europske unije, a posebno njegove članke 253. i 255.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   budući da:

               (1)

               Mandati četrnaestorice sudaca i četiriju nezavisnih odvjetnika Suda istječu 6. listopada 2015. Trebalo bi provesti nova imenovanja za razdoblje od 7. listopada 2015. do 6. listopada 2021.

               (2)

               Predloženo je da se g. Koenu LENAERTSU i gđi Rosario SILVA DE LAPUERTA obnove mandati sudaca Suda.

               (3)

               Odbor osnovan člankom 255. Ugovora o funkcioniranju Europske unije dao je mišljenje o prikladnosti g. Koena LENAERTSA i gđe Rosario SILVA DE LAPUERTA za obnašanje dužnosti suca Suda,

         DONIJELI SU OVU ODLUKU:
   Članak 1.
   Sucima Suda se za razdoblje od 7. listopada 2015. do 6. listopada 2021. imenuju:

               —

               g. Koen LENAERTS,

               —

               gđa Rosario SILVA DE LAPUERTA

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 24. rujna 2014.

            Predsjednik

         S. SANNINO


title: 2004/80/EZ: Odluka Vijeća od 17. prosinca 2003. o sklapanju Sporazuma između Europske zajednice i Vlade Posebnog upravnog područja Hong Konga Narodne Republike Kine o ponovnom prihvatu osoba bez dozvole boravka

text:
               11/Sv. 114

               HR

               Službeni list Europske unije

               256

         32004D0080

               L 017/23

               SLUŽBENI LIST EUROPSKE UNIJE

         ODLUKA VIJEĆA
   od 17. prosinca 2003.
   o sklapanju Sporazuma između Europske zajednice i Vlade Posebnog upravnog područja Hong Konga Narodne Republike Kine o ponovnom prihvatu osoba bez dozvole boravka
   (2004/80/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 63. stavak 3., zajedno s njegovim člankom 300. stavkom 2. prvom alinejom, drugom rečenicu,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je u ime Europske zajednice pregovorima dogovorila Sporazum s Vladom Posebnog upravnog područja Hong Konga Narodne Republike Kine o ponovnom prihvatu osoba bez dozvole boravka.

               (2)

               Europska Zajednica potpisala je navedeni Sporazum 27. studenoga 2002., podložno njegovom mogućem kasnijem sklapanju, u skladu s Odlukom Vijeća od 23. rujna 2002.

               (3)

               Sporazum treba odobriti.

               (4)

               Navedenim Sporazumom uspostavljen je Zajednički odbor koji može donositi odluke s pravnim učinkom, te je stoga potrebno odrediti osobu koja zastupa Zajednicu u tom odboru te utvrditi postupak za usvajanje stajališta Zajednice.

               (5)

               U skladu s člankom 3. Protokola o stajalištu Ujedinjene Kraljevine i Irske priloženog Ugovoru o Europskoj uniji i Ugovoru o osnivanju Europske zajednice, te države članice su izrazile želju za sudjelovanjem u donošenju i primjeni ove Odluke.

               (6)

               U skladu s člancima 1. i 2. Protokola o stajalištu Danske priloženog Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke te stoga ista za nju nije obvezujuća niti se na nju primjenjuje,

         ODLUČILO JE:
   Članak 1.
   Sporazum između Europske zajednice i Vlade Posebnog upravnog područja Hong Konga Narodne Republike Kine o ponovnom prihvatu osoba bez dozvole boravka odobrava se u ime Europske zajednice.
   Tekst Sporazuma je priložen ovoj Odluci.
   Članak 2.
   Predsjednik Vijeća daje obavijest predviđenu u članku 20. stavku 2. Sporazuma (2).
   Članak 3.
   Komisija uz pomoć stručnjaka iz država članica predstavlja Europsku zajednicu u Odboru stručnjaka uspostavljenom u skladu s člankom 17. Sporazuma.
   Članak 4.
   Komisija zauzima stajalište Europske zajednice u Odboru stručnjaka u odnosu na usvajanje njegovog poslovnika kako je određeno člankom 17. stavkom 5. Sporazuma, nakon savjetovanja s posebnim odborom kojeg određuje Vijeće.
   Za sve druge stručne odluke Odbora Vijeće na prijedlog Komisije kvalificiranom većinom usvaja stajalište Europske zajednice.
   Članak 5.
   Ova Odluka se objavljuje u Službenom listu Europske unije.
   Članak 6.
   Ova je Odluka upućena državama članicama u skladu s Ugovorom o osnivanju Europske zajednice.

      Sastavljeno u Bruxellesu 17. prosinca 2003.

            Za Vijeće,

            Predsjednik

         G. ALEMANNO

      (1)  Mišljenje od 19. rujna 2002. (još nije objavljeno u Službenom listu).

      (2)  Glavno tajništvo Vijeća objavljuje dan stupanja na snagu Sporazuma u Službenom listu Europske unije.


title: 81/713/EEZ: Odluka Komisije od 28. srpnja 1981. o popisu objekata u Federativnoj Republici Brazilu odobrenih u svrhu uvoza svježe govedine i teletine i mesa domaćih kopitara u Zajednicu

text:
               03/Sv. 029

               HR

               Službeni list Europske unije

               6

         31981D0713

               L 257/28

               SLUŽBENI LIST EUROPSKE UNIJE

               28.07.1981.

      ODLUKA KOMISIJE

   od 28. srpnja 1981.
   o popisu objekata u Federativnoj Republici Brazilu odobrenih u svrhu uvoza svježe govedine i teletine i mesa domaćih kopitara u Zajednicu
   (81/713/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Direktivu Vijeća 72/462/EEZ od 12. prosinca 1972. o problemima zdravlja i veterinarskoj inspekciji pri uvozu goveda, svinja i svježeg mesa iz trećih zemalja (1), a posebno njezin članak 4. stavak 1. i članak 18. stavak 1. točke (a) i (b),
   budući da objekti u državama koje nisu članice ne mogu biti odobreni za izvoz svježeg mesa u Zajednicu ako ne udovoljavaju općim i posebnim uvjetima predviđenim Direktivom 72/462/EEZ;
   budući da je Federativna Republika Brazil proslijedila, u skladu s člankom 4. stavkom 3. Direktive 72/462/EEZ, popis objekata odobrenih za izvoz u Zajednicu;
   budući da je nadzor Zajednice na licu mjesta pokazao da su higijenski standardi na mnogim od tih objekata dovoljni i da ih se stoga može staviti na prvi popis objekata iz kojih se može odobriti uvoz svježeg mesa, sastavljen u skladu s člankom 4. stavkom 1. navedene Direktive;
   budući da se slučaj ostalih objekata koje je Brazil predložio mora preispitati na temelju dopunskih informacija koje se odnose na njihove higijenske standarde i njihovu mogućnost da se brzo prilagode odgovarajućem zakonodavstvu Zajednice;
   budući da se u međuvremenu, kako bi se izbjeglo bilo kakvo naglo prekidanje postojećeg trgovinskog toka, ti objekti mogu odobriti da privremeno nastave s izvozom svježeg mesa u one države članice koje su ga spremne prihvatiti;
   budući da je stoga nužno preispitati i, ako je potrebno, izmijeniti ovu Odluku s obzirom na korake koji su do sada poduzeti i na poboljšanja koja su postignuta;
   budući da se treba podsjetiti kako je uvoz svježeg mesa podložan i drugom veterinarskom zakonodavstvu Zajednice, posebno s obzirom na zahtjeve u pogledu zaštite zdravlja, uključujući posebno odredbe u pogledu Danske, Irske i Ujedinjene Kraljevine;
   budući da uvjeti uvoza svježeg mesa iz objekata koji se pojavljuju na popisu priloženom ovoj Odluci ostaju podložni odredbama Zajednice predviđenim na drugim mjestima i općim odredbama Ugovora; budući da, posebno, uvoz iz država koje nisu članice i ponovni izvoz u druge države članice određenih kategorija mesa, poput mesa koje važe manje od tri kilograma, ili mesa koje sadrži rezidue određenih tvari koje još nisu pokrivene posebnim pravilima za usklađivanje, ostaju podložni zdravstvenom zakonodavstvu države članice uvoznice;
   budući da su mjere predviđene ovom Odlukom u skladu s mišljenjem Stalnog veterinarskog odbora,
   DONIJELA JE OVU ODLUKU:
   Članak 1.
   1.   Objekti u Federativnoj Republici Brazilu navedeni u Prilogu ovime se odobravaju u smislu uvoza svježe govedine i teletine i mesa domaćih kopitara u Zajednicu.
   2.   Uvoz iz tih objekata ostaje podložan veterinarskim odredbama Zajednice predviđenim na drugim mjestima, a posebno onima koje se odnose na zahtjeve u pogledu zaštite zdravlja.
   Članak 2.
   1.   Države članice zabranjuju uvoz gore navedenih kategorija svježeg mesa koje se spominju u članku 1. stavku 1. koje dolazi iz objekata koji nisu navedeni u ovom Prilogu.
   2.   Ova se zabrana, međutim, ne primjenjuje do 1. svibnja 1982. na objekte koji nisu navedeni u Prilogu no koji su službeno odobreni i koje su predložila nadležna tijela Brazila od 1. srpnja 1981., na temelju članka 4. stavka 3. Direktive 72/462/EEZ, osim ako se donese suprotna odluka, u skladu s člankom 4. stavkom 1. gore navedene Direktive, prije 1. svibnja 1982.
   Komisija popis tih objekata prosljeđuje državama članicama.
   Članak 3.
   Ova Odluka stupa na snagu 1. listopada 1981.
   Članak 4.
   Ova se Odluka ponovno pregledava i, ako je nužno, mijenja prije 1. ožujka 1982.
   Članak 5.
   Ova je Odluka upućena državama članicama.

      Sastavljeno u Bruxellesu 28. srpnja 1981.

            Za Komisiju

            Predsjednik

         Gaston THORN

      (1)  SL L 302, 31.12.1972., str. 28.
   PRILOG
   POPIS OBJEKATA
   I.   MESO GOVEDA
   A.   Klaonice i rasjekavaonice

               Objekt br.

               Adresa

               0005

               Cooperativa Rural Serrana Ltda, Tupanciretã, RioGrande do Sul

               0226

               Frigorífico Bordon SA, Bagé, Rio Grande do Sul

               0385

               Frigorífico Mouran SA, Andradina, São Paulo

               0458

               Frigorífico União SA, Presidente Epitãcio, SãoPaulo

               0834

               Frigorífico Kaiowa SA, Presidente Venceslau, SãoPaulo

               0906

               Frigorífico T. Maia SA, Governador Valadares,Minas Gerais

               1602

               Bon Beef Indústria e Comércio de Carnes SA, Vinhedo,São Paulo

               1651

               Frigorífico Extremo Sul SA, Pelotas, Rio Grandedo Sul

               1926

               Frigorífico Anselmi SA, Indústria de Carnes, Derivadose Conservas, Pelotas, Rio Grande do Sul

         B.   Klaonice

               Objekt br.

               Adresa

               0076

               SA Frigorífico Anglo-Barretos, São Paulo

         C.   Rasjekavaonice

               Objekt br.

               Adresa

               0001

               Cia de Alimentos do Brasil SA (COMABRA), Osasco,São Paulo

         II.   KONJSKO MESO

      Klaonice i rasjekavaonice

               Objekt br.

               Adresa

               0003

               Frigorífico Yukijirushi do Paraná SA, Curitiba,Paraná

               0924

               Matadouro e Frigorífico Industrial SA (MAFISA),Belo Jardim, Pernambuco

         III.   HLADNJAČE

               Objekt br.

               Adresa

               0072

               Cefri Centrais de Estocagem Frigorificada Ltda,Mairinque, São Paulo

               0078

               Interfrio SA Comercial e Industrial, Pelotas,Rio Grande do Sul

               0535

               Matadouro e Frigorífico Industrial SA (MAFISA),Recife, Pernambuco

               0933

               Companhia Brasileira de Armazenamento (CIBRAZEM),Rio de Janeiro

               0966

               C. Sola, Comércio e Exportação SA, Três Rios,Rio de Janeiro

               1075

               Frigorífico de Cotia SA, Santos, São Paulo

               1127

               Companhia Brasileira de Armazenamento (CIBRAZEM),Curitiba, Paraná

               1599

               Martini Meat SA, Comércio, Importação e Exportaçãode Carnes, Paranaguá, Paraná

               1945

               Departamento Estadual de Portos Riós e Canais,Rio Grande, Rio Grande do Sul

               1958

               Avante SA Produtos Alimentícios, Santos, São Paulo

               2176

               Frimorite Frigorífico Ltda, São Gonçalo, Rio deJaneiro


title: 2000/604/EZ: Odluka Vijeća od 29. rujna 2000. o sastavu i statutima Odbora za ekonomsku politiku

text:
               10/Sv. 002

               HR

               Službeni list Europske unije

               62

         32000D0604

               L 257/28

               SLUŽBENI LIST EUROPSKE UNIJE

               29.09.2000.

      ODLUKA VIJEĆA

   od 29. rujna 2000.
   o sastavu i statutima Odbora za ekonomsku politiku
   (2000/604/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 209.,
   uzimajući u obzir mišljenje Komisije,
   budući da:

               (1)

               Odbor za ekonomsku politiku (dalje u tekstu „Odbor”) osnovan je Odlukom Vijeća 74/122/EEZ (1).

               (2)

               Odbor je izvršio sve funkcije koje su do sada dodijeljene Odboru za kratkoročnu ekonomsku politiku koji je osnovan Odlukom Vijeća od 9. ožujka 1960. o koordinaciji konjunkturnih politika država članica (2), Odboru za proračunsku politiku koji je osnovan Odlukom Vijeća od 8. svibnja 1964. o suradnji između nadležnih vladinih tijela država članica u području proračunske politike (3), i Odboru za srednjoročnu ekonomsku politiku koji je osnovan Odlukom Vijeća od 15. travnja 1964. o osnivanju Odbora za srednjoročnu politiku (4).

               (3)

               Odbor je predviđen u članku 272. Ugovora.

               (4)

               Statuti Odbora trebaju odražavati novo institucionalno okruženje stvoreno ulaskom u treću fazu ekonomske i monetarne unije; čini se preporučljivim zadržati osnovne strukture Odbora tijekom potrebne prilagodbe za poboljšanje njegovog djelovanja i precizniji opis njegovih zadataka.

               (5)

               Zadaća dodijeljena Odboru ne dovodi u pitanje pravo Komisije da oblikuje preporuke ili donosi mišljenja o pitanjima koja su predmet Ugovora.

               (6)

               Uvođenje eura pojačava potrebu za bliskom koordinacijom ekonomskih politika i održivom konvergencijom ekonomskih rezultata država članica; u skladu s Rezolucijom Europskog vijeća od 13. prosinca 1997. o koordinaciji ekonomske politike u fazi 3. ekonomske i monetarne unije (5) pojačana koordinacija ekonomske politike trebala bi uključivati pomnije praćenje makroekonomskih kretanja u državama članicama i strukturnih politika država članica na području tržišta rada, proizvoda i usluga, kao i trendova troškova i cijena, posebno ako utječu na mogućnosti ostvarivanja održivog neinflatornog rasta i otvaranje novih radnih mjesta.

               (7)

               Opće smjernice ekonomske politike i postupak multilateralnog nadzora kako je predviđen u članku 99. Ugovora u središtu su koordinacije ekonomske politike; ne dovodeći u pitanje zadaće Ekonomskog i financijskog odbora, Odbor bi trebao pružati potporu oblikovanju smjernica i pridonositi postupku multilateralnog nadzora u područjima koja su navedena u ovoj Odluci.

               (8)

               Europsko vijeće na sastanku u Cardiffu 16. lipnja 1998. pozdravilo je odluku Vijeća u sastavu Ecofina i ministara koji su se sastali na tom Vijeću 1. svibnja 1998. (6) kako bi odredili pojednostavljen postupak, u potpunosti poštujući načelo supsidijarnosti, za praćenje napretka ekonomske reforme.

               (9)

               Rezolucijom Europskog vijeća od 3. i 4. lipnja 1999. pokrenut je postupak makroekonomskog dijaloga na razini Zajednice. Navedeni je makroekonomski dijalog usmjeren na poboljšanje međudjelovanja između kretanja plaća i makroekonomske politike. Europsko vijeće zaključilo je da bi se makroekonomski dijalog na tehničkoj razini trebao održavati u radnoj skupini osnovanoj u okviru Odbora u suradnji s Odborom za zapošljavanje i tržište rada, uz sudjelovanje predstavnika oba odbora (uključujući Europsku središnju banku), Komisije i Makroekonomske skupine za socijalni dijalog. Odbor bi posebno trebao organizirati doprinos vladinih predstavnika dijalogu na ovoj razini.

               (10)

               Rezolucija Europskog vijeća od 16. lipnja 1997. o rastu i zapošljavanju (7) pozvala je na pojačanu koordinaciju ekonomskih politika radi nadopune postupka predviđenog u novoj glavi o zapošljavanju Ugovora i tražila da Odbor za zapošljavanje radi u bliskoj suradnji s Odborom.

               (11)

               Ugovor predviđa osnivanje Ekonomskog i financijskog odbora. Zadaće Ekonomskog i financijskog odbora određeni su člankom 114. stavkom 2. Ugovora. Statuti Ekonomskog i financijskog odbora usvojeni su Odlukom Vijeća od 31. prosinca 1998. (8). Odbor treba raditi u bliskoj suradnji s Ekonomskim i financijskim odborom kad pomaže Vijeću.

               (12)

               Ugovor zahtijeva osnivanje Odbora za zapošljavanje. Također je potrebna uska suradnja s tim Odborom.

               (13)

               Opis zadaća Odbora ne dovodi u pitanje moguće buduće sekundarno zakonodavstvo o postupku multilateralnog nadzora kako je predviđeno u članku 95. stavku 5. Ugovora.

               (14)

               Države članice, Komisija i Europska središnja banka trebale bi biti prikladno zastupljene u Odboru. Svaka od njih trebala bi imenovati četiri člana.

               (15)

               Članove Odbora trebalo bi imenovati u osobnom svojstvu te bi ih trebalo usmjeriti da izvršavaju dužnosti u općem interesu Zajednice.

               (16)

               Predsjednik Odbora treba se birati na razdoblje od dvije godine. U pravilu, taj mandat se ne bi trebao obnavljati. Trebalo bi biti moguće produljiti mandat ako nema drugih kandidata za predsjedništvo.

               (17)

               Članstvo u Odboru dužnosnika iz Europske središnje banke i nacionalnih središnjih banaka ne dovodi u pitanje članak 108. Ugovora,

         ODLUČILO JE:
   Članak 1.
   Ovime se donose statuti Odbora za ekonomsku politiku predviđeni člankom 272. Ugovora („Odbor”).
   Tekst statuta utvrđen je u Prilogu ovoj Odluci.
   Članak 2.
   Ovime se stavlja izvan snage Odluka 74/122/EEZ.
   Članak 3.
   Ova Odluka stupa na snagu sljedećeg dana od dana objave.

      Sastavljeno u Bruxellesu 29. rujna 2000.

            Za Vijeće

            Predsjednik

         L. FABIUS

      (1)  SL L 63, 5.3.1974., str. 21.

      (2)  SL 31, 9.5.1960., str. 764/60.

      (3)  SL 77, 21.5.1964., str. 1205/64.

      (4)  SL 64, 22.4.1964., str. 1031/64.

      (5)  SL C 35, 2.2.1998., str. 1.

      (6)  SL L 139, 11.5.1998., str. 28.

      (7)  SL C 236, 2.8.1997., str. 3.

      (8)  SL L 5, 9.1.1999., str. 71.
   PRILOG
   Statuti Odbora za ekonomsku politiku
   DIO I.

      ZADAĆE ODBORA

   Članak 1.
   1.   Ne dovodeći u pitanje članke 114. i 207. Ugovora, Odbor za ekonomsku politiku (dalje u tekstu „Odbor”) doprinosi pripremi rada Vijeća na koordinaciji ekonomske politike država članica i Zajednice i savjetuje Komisiju i Vijeće.
   2.   Odbor doprinosi pripremi rada Vijeća pružanjem ekonomskih analiza, mišljenja o metodologijama i izradi preporuka politike, posebno o strukturnoj politici za poboljšanje potencijala rasta i zapošljavanja u Zajednici. U tom kontekstu, usmjerit će se posebno na:

               —

               djelovanje tržišta roba, kapitala, usluga i rada, uključujući kretanja plaća, produktivnosti, zapošljavanja i konkurentnosti,

               —

               ulogu i učinkovitost javnog sektora i dugoročnu održivost javnih financija,

               —

               učinke na ukupno gospodarstvo određene politika, npr. onih koje se odnose na okoliš, istraživanje i razvoj i socijalnu koheziju.

         3.   U gore navedenim područjima, Odbor, ne dovodeći u pitanje članke 114. i 207. Ugovora, pruža potporu radu Vijeća, posebno pri oblikovanju općih smjernica ekonomske politike, i doprinosi postupku multilateralnog nadzora iz članka 99. stavka 3. Ugovora. U tom smislu, Odbor provodi redovita preispitivanja pojedinih zemalja usmjerena posebno na strukturne reforme u državama članicama.
   4.   Ne dovodeći u pitanje članke 130. i 207. Ugovora, Odbor doprinosi radu Vijeća u sklopu Glave o zapošljavanju Ugovora.
   5.   Odbor podupire Ekonomski i financijski odbor, posebno nadgledanjem kratkoročnih i dugoročnih makroekonomskih kretanja u državama članicama i Zajednici pružanjem analiza i mišljenja uglavnom o metodološkim pitanjima vezanim uz međudjelovanje strukturne i makroekonomske politike i kretanja plaća u državama članicama i Zajednici.
   6.   Odbor osigurava okvir za provođenje makroekonomskog dijaloga koji uključuje predstavnike Odbora (uključujući Europsku središnju banku), Ekonomski i financijski odbor Odbor za zapošljavanje, Komisiju i socijalne partnere na tehničkoj razini.
   7.   Komisija se savjetuje s Odborom o najvišoj stopi povećanja neobveznih rashoda općeg proračuna Europskih zajednica kako je predviđeno člankom 272. Ugovora.
   Članak 2.
   Odbor donosi mišljenja na zahtjev Vijeća, Komisije ili Ekonomskog i financijskog odbora ili na vlastitu inicijativu.
   Članak 3.
   U ispunjavanju zadaća izvještavanja Vijeća, Odbor blisko surađuje s Ekonomskim i financijskim odborom. Doprinoseći pripremi općih smjernica ekonomske politike, Odbor izvještava Ekonomski i financijski odbor. Usklađuje rad s Odborom za zapošljavanje i drugim odborima i radnim skupinama koje pripremaju rad Vijeća u područjima u kojima su odbori i radne skupine nadležni.
   DIO II.

      SASTAV

   Članak 4.
   1.   Države članice, Komisija i Europska središnja banka svaka imenuje četiri člana Odbora.
   2.   Članovi Odbora biraju se iz redova viših dužnosnika koji posjeduju izvanredne sposobnosti u području oblikovanja ekonomske i strukturne politike.
   Članak 5.
   Članovi Odbora u izvršavanju dužnosti vode se općim interesima Zajednice.
   DIO III.

      PREDSJEDNIK I TAJNIŠTVO

   Članak 6.
   1.   Odbor bira iz redova svojih članova, većinom glasova svojih članova, predsjednika i do tri potpredsjednika za razdoblje od dvije godine. U pravilu, mandat od dvije godine se ne obnavlja.
   2.   Predsjednik delegira njegovo/njezino pravo glasa drugom članu njegovog/njezinog izaslanstva.
   Članak 7.
   U slučaju nemogućnosti obavljanja njegove dužnosti, predsjednika mijenja jedan od potpredsjednika Odbora.
   Članak 8.
   1.   Odboru pomaže tajništvo pod vodstvom tajnika. Tajnika i osoblje tajništva potrebno za provedbu zadaća tajništva osigurava Komisija. Tajnika imenuje Komisija nakon savjetovanja s Odborom. Tajnik i njegovo/njezino osoblje djeluju prema uputama Odbora pri izvršavanju svojih odgovornosti prema Odboru.
   2.   Troškovi Odbora uključuju se u proračun Komisije.
   DIO IV.

      POSTUPCI

   Članak 9.
   Mišljenja ili izvješća usvajaju se većinom glasova članova ako se zahtijeva glasovanje. Svaki član ima jedan glas. Međutim, pri davanju savjeta ili mišljenja o pitanjima o kojima Vijeće može naknadno donijeti odluku, članovi iz središnjih banaka i Komisije mogu sudjelovati u potpunosti u raspravi ali ne sudjeluju u glasovanju. Odbor također izvješćuje o manjinskim ili različitim stajalištima izraženim tijekom rasprave.
   Članak 10.
   U pravilu samo članovi mogu govoriti na sastancima Odbora. U iznimnim prilikama predsjednik može pristati na druge dogovore.
   Članak 11.
   Odbor može povjeriti proučavanje određenih pitanja pododborima ili radnim skupinama. Član Odbora, kojeg imenuje Odbor, preuzima predsjedanje takvim skupinama.
   Članak 12.
   Odbor, pododbori ili radne skupine mogu pozvati stručnjake da im pomognu.
   Članak 13.
   Odbor saziva predsjednik na vlastitu inicijativu, ili na zahtjev Vijeća, Komisije ili najmanje pet članova.
   Članak 14.
   1.   U pravilu, Odbor predstavlja predsjednik; posebno predsjednika može ovlastiti Odbor za izvješćivanje o raspravama i davanje usmenih komentare o mišljenjima i izvješćima koja je pripremio Odbor.
   2.   Predsjednik Odbora ima odgovornost održavati odnose Odbora s Europskim parlamentom, kojeg se obavještava o radu Odbora, kako je primjereno.
   Članak 15.
   1.   Ako nije drukčije odlučeno, zapisnici Odbora su povjerljivi. Isto pravilo primjenjuje se na zapisnike pododbora ili radnih skupina.
   2.   Izvješća ili mišljenja koja priprema Odbor javno su dostupna nakon dostave primatelju ako nema opravdanih razloga da ih se drži povjerljivima.
   Članak 16.
   Odbor donosi vlastite provedbene postupke.


title: Odluka Europskog parlamenta (EU) 2015/1680 od 29. travnja 2015. o zaključenju poslovnih knjiga Europske agencije za sigurnost i zdravlje na radu za financijsku godinu 2013.

text:
               30.9.2015

               HR

               Službeni list Europske unije

               L 255/323

      ODLUKA EUROPSKOG PARLAMENTA (EU) 2015/1680
      od 29. travnja 2015.
      o zaključenju poslovnih knjiga Europske agencije za sigurnost i zdravlje na radu za financijsku godinu 2013.
      EUROPSKI PARLAMENT,

                  —

                  uzimajući u obzir konačnu godišnju računovodstvenu dokumentaciju Europske agencije za sigurnost i zdravlje na radu za financijsku godinu 2013.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za sigurnost i zdravlje na radu za financijsku godinu 2013. zajedno s odgovorima Agencije (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti osnovnih transakcija, koju je podnio Revizorski sud za financijsku godinu 2013., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Agencija za izvršenje proračuna za financijsku godinu 2013. (05304/2015 – C8-0054/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 208.,

                  —

                  uzimajući u obzir Uredbu Vijeća (EZ) br. 2062/94 od 18. srpnja 1994. o osnivanju Europske agencije za sigurnost i zdravlje na radu (5), a posebno njezin članak 14.,

                  —

                  uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor i mišljenje Odbora za zapošljavanje i socijalna pitanja (A8-0076/2015),

         1.

            utvrđuje da konačna godišnja računovodstvena dokumentacija Europske agencije za sigurnost i zdravlje na radu odgovara obliku u kojem je sadržana u prilogu izvješću Revizorskog suda;

         2.

            odobrava zaključenje poslovnih knjiga Europske agencije za sigurnost i zdravlje na radu za financijsku godinu 2013.

         3.

            nalaže svojem predsjedniku da ovu Odluku proslijedi direktorici Europske agencije za sigurnost i zdravlje na radu, Vijeću, Komisiji i Revizorskom sudu te da je da na objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 442, 10.12.2014., str. 340.

         (2)  Vidjeti bilješku 1.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 216, 20.8.1994., str. 1.

         (6)  SL L 357, 31.12.2002., str. 72.

         (7)  SL L 328, 7.12.2013., str. 42.